Priebeh pandémie ochorenia COVID-19 na Slovensku

Na tejto stránke sa nachádza podrobnejší priebeh pandémie ochorenia COVID-19 na Slovensku. Zhrnutie a ostatné informácie sú na stránke pandémia ochorenia COVID-19 na Slovensku.
Január 2020.
10. január.
Úrad verejného zdravotníctva Slovenskej republiky bol prvýkrát informovaný o výskyte vírusovej pneumónie v meste Wu-chan v Číne. Laboratórne vyšetrenia vylúčili vírus chrípky, adenovírus, SARS a MERS-Cov ako príčinu ochorenia. Detailnejšie laboratórne vyšetrenie biologického materiálu chorých osôb potvrdilo prítomnosť nového koronavírusu u 15 pacientov. Úrad verejného zdravotníctva zároveň vydal odporúčania pre osoby, ktoré cestujú do Číny.
23. január.
Hlavný hygienik Slovenskej republiky Ján Mikas vydal usmernenie určené všetkým regionálnym úradom verejného zdravotníctva na Slovensku a príslušným rezortom, a to na zabezpečenie informovania zdravotníckych zariadení o manažmente pacienta v prípade podozrenia na ochorenie COVID-19.
27. január.
Na zasadnutí krízového štábu boli prijaté prvé preventívne opatrenia. Na tlačovej konferencií po jeho zasadnutí predseda vlády spolu s hlavným hygienikom informovali o chystaných cvičenia na Letisku M. R. Štefánika v Bratislave a hraničných priechodoch v Čiernej nad Tisou a Vyšnom Nemeckom, aby sa preverila pripravenosť jednotlivých rezortných zložiek v prípade riešenia krízových situácií. Cvičeniami malo prejsť aj osem krajských nemocníc za účasti záchranárskych zložiek so zameraním sa na špeciálnu izoláciu a hospitalizáciu pacienta. Zároveň vyzvali občanov, aby zvážili cestu do zahraničných oblastí, v ktorých bol výskyt koronavírusu potvrdený. Bolo zriadené informačné centrum, na ktorom sa mohli nepretržite telefonicky informovať občania ohľadom ochorenia.
29. január.
Zriadená bola ďalšia infolinka kvôli vysokému dopytu zo strany verejnosti o informácie ohľadom ochorenia COVID-19. Infolinka bola zriadená Ministerstvom zdravotníctva a občanom bola k dispozícii 24 hodín denne.
30. január.
Svetová zdravotnícka organizácia vyhlásila stav globálnej zdravotnej núdze. Na zasadnutí krízového výboru svetovej zdravotníckej organizácie prijal jej generálny riaditeľ odporúčania pre Čínsku ľudovú republiku a globálne spoločenstvo.
Február 2020.
3. február.
Na Slovensku sa začala vykonávať laboratórna diagnostika koronavírusu SARS-CoV-2. Dovtedy boli vzorky pacientov s podozrením na ochorenie COVID-19 zasielané na vyšetrenie do Nemecka. Vyšetrovanie vzoriek prebiehalo v Národnom referenčnom centre pre chrípku zriadenom na Úrade verejného zdravotníctva Slovenskej republiky v Bratislave. S virologickým inštitútom v Berlíne spolupracoval úrad verejného zdravotníctva naďalej, pretože pozitívne vzorky na koronavírus boli zasielané na potvrdenie do laboratória v Berlíne.
4. február.
Ministerstvo zdravotníctva prostredníctvom Úradu verejného zdravotníctva znovu rozšírilo počet nepretržitých infoliniek ohľadom koronavírusu na všetkých osem krajských regionálnych úradov verejného zdravotníctva na Slovensku.
7. február.
Vo Fakultnej nemocnici F. D. Roosevelta v Banskej Bystrici sa konalo sa cvičenie. Išlo o modulový prípad, kedy sa na urgentný príjem prihlási žena s bolesťami hlavy a respiračnými ťažkosťami. Cvičenie ukázalo, akým spôsobom sa takýto pacient s podozrením na COVID-19 izoluje a vyšetrí za zvýšených bezpečnostných podmienok. Podobné cvičenie prebehlo aj v Univerzitnej nemocnici L. Pasteura v Košiciach.
27. február.
Na zasadnutí Bezpečnostnej rady Slovenskej republiky boli prijaté viaceré opatrenia. Na Ministerstve zdravotníctva bol zriadený krízový štábu, ktorý zasadal pod vedením ministerky vnútra s účasťou hlavného hygienika, predstaviteľov Ministerstva zdravotníctva, Ministerstva obrany, Ministerstva dopravy, Ministerstva zahraničných vecí a európskych záležitostí a Ministerstva financií.
28. február.
Na letiskách v Bratislave, Košiciach a Poprade bola zavedená celoplošná kontrola pasažierov meraním telesnej teploty.
Marec 2020.
6. marec.
Potvrdený bol prvý prípad ochorenia COVID-19 na území Slovenska. Išlo o 52-ročného muža z Bratislavského kraja, ktorý sa nakazil sekundárnym prenosom ochorenia. Muž nemal cestovateľskú anamnézu, ale jeho syn bol v polovici februára v Benátkach v Taliansku. Od začiatku testovania na COVID-19 sa do tohto dňa na Slovensku urobilo 378 testov na koronavírus, z toho bol jeden pozitívny. Konalo sa zasadnutie krízového štábu, kde sa prijali opatrenia, ktoré zakázali návštevy v nemocniciach, domovoch sociálnych služieb a väzniciach a zakázané boli aj všetky školské zahraničné exkurzie. Občanom bolo odporučené, aby podstúpili dobrovoľnú karanténu a nenavštevovali verejné podujatia, nákupné centrá či bohoslužby.
7. marec.
COVID-19 bol potvrdený aj u manželky a syna prvého pozitívne testovaného muža. Ukázalo sa, že jeho syn je „pacient 0“, teda prvý nosič daného ochorenia, ktoré doniesol z Talianska. Počet nakazených tak stúpol o 2 a celkovo boli pozitívne 3 osoby.
8. marec.
Ministerstvo zdravotníctva potvrdilo ďalšie dva prípady ochorenia. Nakazenými boli učiteľka materskej školy a vodička MHD z Bratislavy.
9. marec.
Stav prvého nakazeného muža sa veľmi zhoršil a bol prevezený na jednotku intenzívnej starostlivosti. Premiér Peter Pellegrini potvrdil ďalšie dva prípady nakazenia. Nakazený bol zamestnanec spoločnosti U. S. Steel v Košiciach a druhou nakazenou bol žena z Martina.
10. marec.
Krízový štáb zakázal organizovanie športových, kultúrnych aj verejných podujatí na dobu 14 dní a nariadil povinnú 14-dňovú karanténu pre všetkých občanov, ktorí sa vrátili z najviac postihnutých krajín, a to z Talianska, Číny, Iránu a Južnej Kórei. V karanténe museli byť spolu so všetkými osobami v ich spoločnej domácnosti. Počet nakazených stúpol o 2 a celkovo bolo pozitívnych 7 osôb.
12. marec.
Krízový štáb prijal prvé prísne opatrenia ohľadom zatvorení škôl, voľnočasových zariadení, zastavení medzinárodnej prepravy a zavedení povinnej 14-dňovej karantény pre všetkých, ktorí sa vrátia zo zahraničia.
13. marec.
Od 7. hodiny ráno boli spustené kontroly na hraničných priechodoch a zrušené všetky medzinárodné lety.
15. marec.
Na Slovensku bol vyhlásený núdzový stav, ktorý sa týkal 22 štátnych zdravotníckych zariadení.
16. marec.
Zatvorili sa všetky materské, základné a stredné školy a univerzity. Pôvodne mali byť zatvorené len na 14 dní a študenti sa mali do škôl vrátiť 30. marca. Externá časť a písomná forma maturitnej skúšky 2020 boli presunuté na obdobie od 31. marca do 3. apríla. Zatvárené boli aj všetky voľnočasové zariadenia a priestory. Zavedená bola povinná 14-dňová karanténa pre všetkých, ktorí sa vrátili zo zahraničia. Na územie Slovenska sa dostali len obyvatelia, ktorí mali na Slovensku trvalý alebo prechodný pobyt, prípadne platný cestovný pas. Za nerešpektovanie nariadenia mohla byť občanovi uložená pokuta až do výšky 1 659€. Zakázaný bol maloobchodný predaj a predaj služieb vo všetkých prevádzkach okrem predajní potravín, lekárni a drogérií.
18. marec.
Zomrela 84-ročná žena, ktorá mala pozitívny test na koronavírus. Do nemocnice prišla už s akútnymi problémami. Podľa pitvy nebol dôvodom úmrtia ochorenie COVID-19, ale masívny infarkt myokardu. Počet nakazených stúpol o 8 a celkovo sa tak prekonal počet 100 pozitívnych osôb, ktorých bolo od 6. marca potvrdených 104.
21. marec.
Prezidentkou bola vymenovaná nová vláda Slovenskej republiky na čele s Igorom Matovičom. Prebrala tak moc aj zodpovednosť nad riadením pandémie.
23. marec.
Vláda predstavila prvé opatrenia a zriadila permanentný krízový štáb, ktorému predsedal Peter Škodný a členmi boli Vladimír Krčméry, lekár Peter Visolajský, europoslanec Peter Pollák a Robert Mistrík.
24. marec.
Minister školstva, vedy, výskumu a športu Branislav Gröhling oznámil, že sa písomná, teda externá, časť maturít ani Testovanie 9 v školskom roku 2019/2020 neuskutočnia. Interná časť maturitnej skúšky sa mala konať do dvoch týždňov od obnovenia výučby, do 30. júna 2020.
25. marec.
Na základe prijatých opatrení Úradu verejného zdravotníctva sa museli začať nosiť rúška mimo bydliska a v radoch byť rozostupy minimálne 2 metre.
30. marec.
Zomrel 60-ročný muž pozitívne testovaný na ochorenie COVID-19, len 2 hodiny po prepustení z nemocnice. Stal sa tak prvou obeťou ochorenia COVID-19 na Slovensku. Na základe prijatých opatrení Úradu verejného zdravotníctva sa vo všetkých nemocniciach, fabrikách a obchodoch začala merať telesná teplota na čele.
Apríl 2020.
21. apríl.
Vláda predstavila viacfázový program na uvoľňovanie opatrení.
22. apríl.
Začala sa prvá fáza uvoľňovania opatrení, v ktorej sa otvorili maloobchodné prevádzky a služby. Povolené činnosti: obchody do , dlhodobé ubytovanie, vonkajšie bezkontaktné športy, predaj áut (nových aj ojazdených), otvorené trhy. Úradu vlády začal denne zverejňovať informácie a štatistiky týkajúce sa ochorenia COVID-19 na stránke www.korona.gov.sk.
23. apríl.
Minister školstva oznámil, že sa v školskom roku 2019/2020 ruší aj interná časť maturitnej skúšky. Maturitné vysvedčenie bolo spravené na základe priemeru predošlých známok z maturitných predmetov. Maturitu absolvovali len študenti, ktorí s priemerom známok nesúhlasili.
Máj 2020.
6. máj.
Začala sa druhá a zároveň tretia fáza uvoľňovania opatrení. Povolené činnosti: krátkodobé ubytovanie bez reštaurácií alebo stravovanie v spoločných priestoroch, pedikúra a manikúra, turistika v prírode, taxislužba, služby a svadby, masáže, múzeá, galérie, knižnice, výstavné siene.
20. máj.
Začala sa štvrtá fáza uvoľňovania opatrení. Koncentrácia ľudí vnútri obchodov sa zvýšila z 1 osoby na 25 metrov štvorcových matíc na 1 osobu na 15 metrov štvorcových. Otvorili sa divadlá a kiná. Boli povolené podujatia s menej ako 100 účastníkmi. Opäť boli otvorené nákupné strediská. Pre členov športových klubov sa otvorili bazény a telocvične. Interiéry reštaurácie sú teraz prístupné. Masky na tvár už nie sú povinné, ak je vzdialenosť medzi ľuďmi najmenej 5 metrov. Školy a materské školy sa otvoria neskôr 1. júna 2020. Obyvatelia Slovenska môžu teraz prekročiť hranice a ísť do štátnej karantény, pokiaľ sa vrátia do 24 hodín.
Jún 2020.
1. jún.
Otvorili sa materské školy a prvý stupeň základných škôl s tým, že dochádzka bola dobrovoľná. Žiaci druhého stupňa a stredných škôl sa naďalej vyučovali dištančne.
3. jún.
Začala sa piata fáza uvoľňovania opatrení. Na základe opatrení Úradu verejného zdravotníctva a priaznivej epidemiologickej situácie na Slovensku sa otvorili ďalšie prevádzky, služby, priestranstvá a hromadné podujatia.
13. jún.
Permanentný krízový štáb ukončil svoju činnosť, pretože bol viazaný na núdzový, mimoriadny alebo výnimočný stav, ktorý sa skončil.
14. jún.
Skončil sa núdzový stav, ktorý bol vyhlásený 15. marca 2020.
22. jún.
Na posledný týždeň školského roka sa otvorili školy aj pre študentov druhého stupňa základných škôl a stredných škôl. Dochádzka žiakov bola dobrovoľná.
Júl 2020.
30. júla pribudlo úmrtie na COVID-19 prvý raz od polovice mája. Išlo o 67-ročného muža hospitalizovaného v Nemocnici s poliklinikou v Dunajskej Strede, u ktorého pitva potvrdila rozvinutú pľúcnu formu COVID-19 a zápal pľúc.
August 2020.
3. august.
Ochorenie sa rozšírilo vo firme Kovyt v Bánovciach nad Bebravou.
6. august.
Ochoreniu podľahli ďalší dvaja ľudia, čím počet úmrtí na COVID-19 stúpol na 31. Ochorenie sa rozšírilo aj do viacerých firiem a fabrík, medzi nimi firma Leoni z Trenčína vyrábajúcej káble, vo firme Chirana Medical na Starej Turej vyrábajúcej zdravotnícku techniku vrátane pľúcnych ventilácií a vo firme ASKOLL v Potvoriciach.
11. august.
Po zasadnutí Pandemickej komisie Slovenskej republiky potvrdil minister zdravotníctva Marek Krajčí druhú vlnu pandémie. Komisia na zasadnutí schválila Pandemický plán.
Zároveň bolo potvrdené ochorenie vo firme Fekollini, ktorá vyrába bagety v Sládkovičove.
September 2020.
3. september.
Pandemická komisia vlády SR prišla s tzv. semaforom okresov podľa vzoru bezpečných a nebezpečných krajín pre vycestovanie do zahraničia. V červených a oranžových (či žltých) okresoch ako rizikových oblastiach platili nad rámec celoštátne platných opatrení prísnejšie opatrenia na konanie hromadných podujatí. Prvými rizikovými červenými okresmi boli Bratislava I a Michalovce. Pandemická komisia vlády a Konzílium odborníkov odporučili v červených a oranžových okresoch zaviesť zákaz konania hromadných podujatí v interiéri od 23.00 h do 6.00 h s výnimkou svadieb do 150 osôb, zákaz konania hromadných podujatí v exteriéri nad 500 ľudí a interiéri nad 250 osôb, odporučiť samospráve, aby vydala zákaz konzumácie alkoholu po 22.00 h a taktiež zákaz používania vodných fajok.
10. september.
Medzi červené okresy pribudli zvyšné bratislavské okresy (II, III, IV a V), Nitra, Tvrdošín a Stará Ľubovňa.
18. september.
Medzi červené okresy pribudli aj okresy Trnava, Trenčín, Púchov, Žarnovica, Lučenec a Snina, naopak Stará Ľubovňa prešla do žltej skupiny.
22. september.
Pribudol nový rekord v dennom prírastku nakazených, kedy počet nových prípadov prvý raz prekročil 300 (338).
Október 2020.
1. október.
Vládou Slovenskej republiky bol vyhlásený núdzový stav na dobu 45 dní na celom území Slovenska. Do platnosti vstúpili nové opatrenia týkajúce sa cestovania, nosenia rúšok a hygienických opatrení pre prevádzky.
7. október.
Prvýkrát bola prekonaná hranica tisíc nových pozitívnych prípadov za deň, kedy pri 9 518 testoch bolo odhalených 1 037 pozitívnych prípadov. V nemocniciach bolo hospitalizovaných 303 pacientov s potvrdeným koronavírusom, z toho 27 bolo pripojených na pľúcnu ventiláciu.
12. október.
Prerušilo sa školské vyučovanie na všetkých stredných školách, ktoré prešli na distančný spôsob vzdelávania. Do konca roka 2020 sa už prezenčná forma vyučovania neobnovila.
15. október.
Prvýkrát bola prekonaná hranica 2 000 nových zistených nakazených za jeden deň, kedy pri 14 010 testoch bolo odhalených 2 075 pozitívnych prípadov. Zároveň vstúpili do platnosti nové opatrenia týkajúce sa nosenia rúšok, hromadných podujatí a obmedzení prevádzok reštauračných zariadení.
21. október.
Pribudlo 17 úmrtí, ktoré zvýšili celkový počet úmrtí na ochorenie COVID-19 na 115.
22. október.
Poslanec Národnej rady Slovenskej republiky Marian Kotleba mal pozitívny test na COVID-19.
23. október.
Prebehlo testovanie poslancov NR SR, kvôli pozitívnemu testu Mariana Kotlebu. Pri testovaní bol odhalený vírus u ďalších štyroch poslancov Ľudovej strany Naše Slovensko. Pozitívny test má Magdaléna Sulanová, Andrej Medvecký, Ondrej Ďurica a podpredseda strany Martin Beluský. Koronavírus má aj poslanec OĽaNO Milan Potocký. Členovia strany Hlas sa organizovaného testovania nezúčastnili, testovať sa pôjdu v pondelok 26. októbra. Členovia strany SMER-SD sa testovania nezúčastnili a testovanie nechávajú na individuálnom rozhodnutí poslancov. Zároveň sa konal prvý deň pilotného testovania Oravy a okresu Bardejov. Počas prvého dňa pilotného testovania otestovali pomocou antigénových testov 61 905 ľudí, z ktorých bolo 2 225 pozitívnych. Pozitívnych osôb na COVID-19 sa odhaduje na oveľa väčší počet, pretože negatívny antigénový test neznamená, že osoba nemôže mať vírus SARS-CoV-2. Antigénový test zachytí len osobu, ktorá je infekčná. Odhaduje sa, že zhruba 4 450 ľudí, ktorí boli v tento deň otestovaní a mali negatívny test sú pozitívni na COVID-19, ale nie sú infekční.
24. október.
Na celom území Slovenska začal platiť zákaz vychádzania s výnimkou cestovania do práce, na testovanie a zabezpečenia nevyhnutných potrieb či pobytu v prírode v okrese bydliska. Zákaz vychádzania platí do 1. novembra. Zákaz vychádzania zjednodušene vláda opísala, že občania nemajú chodiť mimo svojho okresu. Bratislava, ktorá má päť okresov, sa vníma ako jeden. V okresoch, kde sa vykonalo pilotné testovanie platia prísnejšie pravidlá. Tam sa osoby, ktoré už boli otestované musia preukázať certifikátom, že ich test bol negatívny, inak nebudú môcť sprevádzať dieťa do školy, ísť do zamestnania, na poštu, do banky, autoservisu, na čerpaciu stanicu alebo do prírody, ale iba vo svojom okrese. Tieto pravidlá by mali platiť v ďalšom týždni na území celého Slovenska, keďže sa bude môcť ísť otestovať každý. Druhý deň pilotného testovania Oravy a okresu Bardejov prebehol bez problémov. Všetkých 182 odberných miest bolo otvorených na čas. Otestovaných bolo 59 613 ľudí, z ktorých, z ktorých bolo 2 207 pozitívnych. Do testovania sa zapojil aj premiér Igor Matovič, ktorý pomáhal s administratívou a minister zdravotníctva Marek Krajčí, ktorý robil stery nosohltana.
25. október.
Pribudlo 3 042 pozitívne testovaných ľudí na ochorenie COVID-19 pri 16 048 testoch. Najviac pozitívne testovaných bolo v Žilinskom kraji, kde bolo až 803 pozitívnych osôb. Prvýkrát od začiatku pandémie na Slovensku prekročil počet pozitívnych testov 3 000 za jeden deň.
26. október.
Zatvorené boli všetky školy okrem detských jaslí, materských škôl a prvého stupňa základných škôl, ktorý prešiel na dištančnú výučbu. Cieľom toho opatrenia bola limitácia interakcií a prenosu ochorenia medzi rodinami.
28. október.
Zákaz vychádzania na území Slovenska bol predĺžený v čase od 5:00 hod. ráno do 1:00 hod. nasledujúceho dňa do 8. novembra. Od 2. novembra začali platiť výnimky pre ľudí, ktorí mali potvrdený negatívny test na COVID-19.
30. október.
Pribudlo 3 363 pozitívne testovaných ľudí na ochorenie COVID-19 pri 16 556 testoch. Najviac pozitívne testovaných bolo v Žilinskom kraji, kde bolo až 740 pozitívnych osôb. Naopak najmenej pozitívnych prípadov pribudlo v Bratislavskom kraji a to len 262.
31. október.
Pribudlo 2 573 pozitívne testovaných osôb. Spravených bolo 18 074 testov, čo bolo najviac spravených testov za jeden deň od začiatku pandémie. Zároveň sa konal prvý deň celoplošného testovania. O 7:00 hod. sa malo otvoriť 4 961 odberných miest. Časť z nich sa neotvorila, pretože mali komplikácie, najmä s nedostatkom pomôcok a zdravotníckeho personálu. Od skorých ranných hodín sa tvorili rady pred odbernými miestami, v niektorých mestách aj zápchy, kvôli možnosti testovania z auta, tzv. drive-in. Hodinu po začatí testovania, o 8:00, bolo funkčných 91 % odberných miest. Situácia sa postupne zlepšovala a už o 10:00 hod. bolo funkčných vyše 98 % odberových tímov, teda 4 900 odberných miest. Do 12:00 hod. bolo otestovaných 828 518 ľudí, z ktorých malo pozitívny výsledok 7 947 ľudí. O 14:00 hod. bolo podľa ministra obrany Jaroslava Naďa otvorených 99,2 % odberných miest.
November 2020.
7.8. november.
Konalo sa druhé kolo plošného testovania. Testovanie sa nekonalo na celom území Slovenska, ale len v "červených" okresoch, ktoré prvý víkend celoplošného testovania mali podiel pozitívnych prípadov viac ako 0,7 % vrátane. Červených okresov bolo 45. Zároveň bolo zriadených aj 20 odberných miest v 13 zelených okresoch. V druhom kole plošného testovania bolo otestovaných 2 044 855 ľudí, z nich bolo 13 509 pozitívnych, teda 0,66 percenta.
9. november.
Zmenili sa výnimky zo zákazu vychádzania, ktorý trval do 14. novembra. Zákaz vychádzania sa od 9. novembra nevzťahoval na osoby s negatívnym antigénovým testom vykonaným v rámci celoplošného testovania. V červených okresoch, kde sa konalo druhé kolo testovania bol potrebný test spravený v druhom kole, teda od 6. do 8. novembra. V ostatných "zelených" okresoch, stačil certifikát z prvého plošného testovania z 29. októbra až 1. novembra. Česko zaradilo Slovensko medzi rizikové krajiny. Slovenskí občania pred vstupom do Česka museli vyplniť príjazdový formulár a preukázať sa PCR testom, ktorý nebol starší ako 72 hodín, alebo museli ísť do karantény. Mali byť zriadené mobilné odberné miesta pre bezplatné testovanie antigénovými testami vo všetkých 25 zelených okresoch. Predseda vlády Igor Matovič zriadením odberných miest poveril ministra zdravotníctva Mareka Krajčího. Ministerstvo zdravotníctva však dokázalo otvoriť len 19 odberných miest v 11 okresoch. Krajčí podľa premiéra zlyhal, lebo odberné miesta neotvoril načas. Oslovené ministerstvá vnútra a obrany s otvorením odberných miest ministerstvu zdravotníctva pomohlo a od 14:00 hod. bolo otvorených 25 odberných miest vo všetkých zelených okresoch. Odberné miesta sa nachádzali prevažne na hasičských staniciach okresných riaditeľstiev Hasičského a záchranného zboru, kde hasičskí záchranári vykonávali odbery. Nemocnica v Čadci požiadala okresný úrad, aby nariadili prácu viacerým zdravotníkom. Príkazy na pracovnú povinnosť boli doručené trom zdravotným sestrám v okrese Čadca. Zasadal krízový štáb, na ktorom sa rozhodlo, že sa bude konať ďalšie kolo testovania 21. a 22. novembra. Nešlo o celoplošné testovanie podľa okresov, ale testovať sa mali cielene len obce a mestá, v ktorých bolo viac ako 1 % pozitívnych prípadov.
11. november.
Vládou SR bol predĺžený núdzový stav z 1. októbra o 45 dní.
12. november.
Pribudlo 2 591 pozitívne testovaných osôb. Zároveň ochoreniu podľahlo 50 ľudí.
16. november.
Zmenili sa opatrenia a otvorili sa prevádzky divadelných, hudobných, filmových a iných umeleckých predstavení, fitnescentrá, plavárne a kostoly. Otvorené prevádzky museli dodržiavať prísne hygienické pravidlá a nesmeli prekročiť maximálny povolený počet osôb. Do škôl sa mohli vrátiť deti zo sociálne znevýhodneného prostredia, ak nemali prístup k dištančnému vzdelávaniu. Zmenil sa režim na hraniciach.
17. november.
Vo viacerých mestách na Slovensku sa konali protesty proti opatreniam a vláde Igora Matoviča.
20. november.
Na webovej stránke korona.gov.sk začalo ministerstvo zverejňovať štatistiku spravených antigénových testov.
21. november.
Začalo sa tretie kolo plošného testovania. Testovanie prebehlo v 458 mestách a obciach, v ktorých bolo v poslednom testovaní viac ako 1 % pozitívnych prípadov. Prebiehlo od 8. hodiny ráno do 8. hodiny večer. Bolo dobrovoľné a v prípade neúčasti obyvateľov miest a obcí im nehrozil zákaz vychádzania ani iné obmedzenia. Za prvý deň bolo otestovaných 68 888 ľudí, z nich malo pozitívny výsledok 1 366, čo je 1,98 %.
26. november.
Presiahol celkový počet pozitívne testovaných osôb PCR testami hranicu 100 000.
December 2020.
7. december.
Pribudlo 22 úmrtí na následky COVID-19 a celkový počet úmrtí tak prekročil tisíc.
12. december.
Pribudlo 3707 nových prípadov COVID-19, pri 17 956 testoch. Pomer pozitívnych testov dosiahol 20,06 percenta. Od začiatku pandémie na Slovensku to bolo najviac nových prípadov za jeden deň.
14. december.
Informovala hovorkyňa ministerstva pôdohospodárstva a rozvoja vidieka, že minister Ján Mičovský bol cez víkend pozitívne testovaný na COVID-19. Stal sa tak prvým členom vlády s potvrdeným koronavírusom.
16. december.
Bolo ohlásené, že Nemocnica s poliklinikou v Novom Meste nad Váhom sa ako prvá nemocnica na Slovensku pretvorila na nemocnicu čisto pre pacientov s ochorením COVID-19. Pre odľahčenie situácie v najviac postihnutom Trenčianskom kraji tam pre pacientov vyhradili 60 lôžok. Zároveň ministerstvo zdravotníctva predstavilo dokument prijatý vládou "Alert systém pre monitorovanie vývoja pandémie a prijímanie opatrení proti SARS-CoV-2", tzv. COVID automat. Podľa neho bude ministerstvo zdravotníctva informovať o aktuálnej epidemiologickej situácii a o rizikovosti regiónov a celého Slovenska. Riadiť by sa ním Slovensko malo začať až po skončení vianočného lockdownu, teda 10. januára. Automat má sedem fáz, od zelenej po čiernu. Automat posudzuje situáciu na celom Slovensku, ak je priaznivá riadi sa situáciou v regiónoch.
17. december.
Pribudlo 69 úmrtí na COVID-19, čo bol do 19. decembra najväčší denný nárast od začiatku pandémie na Slovensku.
Bol pozitívne testovaný na koronavírus najprv premiér Igor Matovič, neskôr minister obrany Jaroslav Naďa a ministerka investícií, regionálneho rozvoja a informatizácie Veronika Remišová. Testy postupne podstúpili všetci členovia vlády, ktorí boli s premiérom v kontakte. Pribudlo 3 991 pozitívnych prípadov COVID-19, čím bol prekonaný rekordný denný prírastok z 12. decembra.
19. december.
Od 5. hodiny ráno začal na Slovensku platiť zákaz vychádzania, ktorý potrvá do 10. januára 2021. Zákaz vychádzania má viacero výnimiek. Počas sviatkov sa môžu stretávať 2 domácnosti, ktoré vytvorili "bublinu", teda neboli v kontakte s nikým iným. Následne by sa nemali stretávať s inými ľuďmi z iných bublín. 
Pribudlo 70 úmrtí na COVID-19, čo je najväčší denný nárast od začiatku pandémie na Slovensku.
Regionálny úrad verejného zdravotníctva v Trenčíne vydal protipandemické opatrenia nad rámec slovenských v siedmych okresoch Trenčianskeho samosprávneho kraja. Opatrenia v okresoch Trenčín, Považská Bystrica, Ilava, Nové Mesto nad Váhom, Púchov, Bánovce nad Bebravou a Myjava začali platiť v sobotu ráno. Zakázujú predávať alkoholické nápoje na priamy konzum, zakázané sú aj kultúrne podujatia a bohoslužby.
V Trenčíne sa konalo dobrovoľné plošné testovanie. Bezplatné testovanie antigénovými testami sa robilo na 33 odberných miestach. Otestovaných bolo 12 831 ľudí, z ktorých bolo 288 pozitívnych, čo predstavuje 2,24 %.
Podpredseda vlády pre legislatívu Štefan Holý zo Sme rodina bol pozitívne testovaný na COVID-19. Väčšina členov vlády ostáva v 5-dňovej karanténe, po ktorej absolvujú test na COVID-19. V preventívnej karanténe je aj prezidentka Zuzana Čaputová, pretože sa vo štvrtok 17. decembra stretla s ministrom obrany.
20. december.
Konal sa druhý deň plošného testovania v Trenčíne. Na 33 odberných miestach bezplatne otestovali 8 829 ľudí, z ktorých bolo 270 pozitívnych. Spolu tak za víkend v Trenčíne otestovali 21 660 ľudí, z ktorých bolo 560 pozitívnych, čo predstavuje 2,59 %.
21. december.
Pre všetkých občanov prichádzajúcich z Veľkej Británie bola zavedená povinnosť karantény, ktorá mohla byť ukončená až po absolvovaní RT-PCR testu s negatívnym výsledkom, najskôr na 5. deň od pricestovania. Neskôr v priebehu dňa vydalo ministerstvo dopravy zákaz civilných letov z Veľkej Británie na 72 hodín, ktorý platí od polnoci. Tieto opatrenia boli zavedené vzhľadom na prítomnosť novej infekčnejšej mutácie koronavírusu vo Veľkej Británii a Juhoafrickej republike, ktorá nie je detegovateľná niektorými európskymi PCR testami.
Ministerstvo hospodárstva zrušilo verejné obstarávanie na nákup antigénových testov, pretože ani jedna z 60 prihlásených firiem nesplnila minimálne požiadavky, ktoré si určilo ministerstvo zdravotníctva.
Európska komisia schválila na základe odporučenia Európskej liekovej agentúry podmienečnú registráciu prvej vakcíny proti ochoreniu COVID-19, Comirnaty, od konzorcia Pfizer a BioNTech.
22. december.
Minister financií Eduard Heger za OĽaNO mal pozitívny test na koronavírus a šiel do domácej karantény. Stal sa tak 6. členom vlády SR, ktorí mali pozitívny test na koronavírus. Ministra pôdohospodárstva a rozvoja vidieka Jána Mičovského pre zhoršený zdravotný stav v súvislosti s COVID-19 hospitalizovali na infekčnom oddelení, jeho stav bol stabilizovaný. Prezidentka Zuzana Čaputová mala negatívny test na COVID-19. Na teste bola kvôli minulotýždňovom stretnutí s ministrom obrany Naďom po ktorom zostala preventívne v domácej karanténe.
24. december.
Pribudlo 4 046 pozitívnych prípadov COVID-19 pri 18 443 PCR testoch, čo je zatiaľ najväčší denných počet pozitívnych PCR testov a prvýkrát bola prekonaná hranica 4 000 pozitívnych prípadov.
26. december.
Prišlo na Slovensko do Fakultnej nemocnice v Nitre prvých 10-tisíc dávok vakcíny proti chorobe COVID-19 Comirnaty, ktorá je vyrábaná spoločnosťou Pfizer a BioNTech. Ako prvý bol proti koronavírusu zaočkovaný Vladimír Krčméry, ktorý prvú dávku vakcíny dostal vo večerných hodinách pred médiami vo Fakultnej nemocnici v Nitre. Zaočkovaní boli aj epidemiológovia z konzília odborníkov, minister zdravotníctva Marek Krajčí a hlavný hygienik Ján Mikas.
27. december.
Prezidentka Zuzana Čaputová, ministerka spravodlivosti Mária Kolíková, minister školstva Branislav Gröhling, minister práce a sociálnych vecí Milan Krajniak, minister dopravy Andrej Doležal, ministerka kultúry Natália Milanová a minister životného prostredia Ján Budaj boli zaočkovaní proti COVID-19 v Univerzitnej nemocnici v Bratislave v Ružinove. Očkovať proti COVID-19 sa začalo aj v Košiciach, Banskej Bystrici a v Nitre. V 4 vakcinačných miestach boli zaočkovaní stovky zdravotníkov. Úrad verejného zdravotníctva vydal vyhlášku, ktorou umožní ísť do parlamentu aj poslancom, ktorí sú v karanténe alebo majú pozitívny test na COVID-19. Vyhláška dovoľuje ústavným činiteľom, ktorí sú pozitívni na ochorenie COVID-19, ale nemajú klinické príznaky ochorenia, alebo ktorí mali úzky kontakt s osobou pozitívnou na ochorenie, ale nemajú klinické príznaky ochorenia vykonávať ich prácu v prípade, ak by svojou absenciou na pracovisku mohli vážne ohroziť zabezpečenie chodu štátu.
28. december.
Poslanci Národnej rady schválil novelu ústavného zákona, ktorá im umožnila opakovane predlžovať núdzový stav hlasovaním poslancov vždy o 40 dní. Za hlasovalo 91 z 94 prítomných poslancov. Pribudlo 106 úmrtí na COVID-19. Prvýkrát, čo denný počet obetí pandémie stúpol o viac ako sto.
29. december.
Vláda na online rokovaní predĺžila núdzový stav o 40 dní. Ministerstvo zdravotníctva zmenilo prístup k očkovaniu, namiesto zaočkovania päťtisíc ľudí dvomi dávkami z prvej dodávky vakcín, zaočkujú 10-tisíc ľudí len jednou dávkou. Druhú dávku, ktorú majú zaočkovaní dostať po 21 dňoch, dostanú po príchode ďalšej dodávky vakcín, ktorá by mala prísť začiatkom januára.
30. december.
Ministerstvo zdravotníctva nariadilo fakultným, univerzitným a všeobecným okresným nemocniciam poskytovať len neodkladnú zdravotnú starostlivosť do 31. januára 2021. Zároveň nemocnice požiadali o vyčlenenie minimálne 30 % z voľných nereprofilizovaných lôžok s prívodom kyslíka, aby boli pripravení na hospitalizáciu zvýšeného počtu pacientov s COVID-19.
31. december.
Konalo sa mimoriadne rokovanie vlády online k sprísneniu protipandemických opatrení. Opatrenia a zákaz vychádzania z 19. decembra nemali podľa ministra zdravotníctva Mareka Krajčího dostatočný efekt, pretože situácia je v nemocniciach kritická, klesá počet lôžok s kyslíkom aj pľúcnou ventiláciou a pribúdajú úmrtia na COVID-19. Vláda jednohlasne prijala prísnejšie protipandemické opatrenia platné od 1. januára 2021 od 5:00 hod., ktoré už pred Vianocami navrhovali odborníci aj pandemická komisia.
Január 2021.
1. január.
Začali platiť prísnejšie opatrenia. V platnosti by mali ostať do 24. januára. Sprísnený bol zákaz vychádzania a zrušených bolo viacero výnimiek, ktoré platili cez vianočné sviatky. Zakázané sú akékoľvek návštevy iných domácností, konzumácia jedla v exteriéri prevádzok, zatvorené sú všetky lyžiarske strediská, kostoly, hotely nemôžu prijať nových hostí a ubytovaní hostia si nemôžu svoj pobyt predĺžiť, pobyt v prírode je možný len v rámci okresu. Zároveň vláda nariadila prácu z domu pre všetkých, ktorí z domu pracovať môžu.
2. január.
Ministerstvo zdravotníctva spustilo online registračný formulár na pilotnú fázu očkovania proti COVID-19 na stránke korona.gov.sk. Registrácia je určená len pre zdravotníckych pracovníkov a zamestnancov zariadení sociálnych služieb, ktorí sú v kontakte s pacientmi s ochorením COVID-19. Prihlásiť sa dá na 6 vakcinačných centier v Bratislave, Košiciach, Banskej Bystrici a Nitre.
4. január.
V okrese Michalovce bol potvrdený nový variant kmeňa koronavírusu, ktorý sa šíri z južného Anglicka a má o 70 % vyššiu schopnosť šírenia.
6. január.
Európska komisia schválila udelenie podmienečnej registrácie pre druhú vakcínu proti ochoreniu COVID-19, mRNA vakcínu Moderna, od spoločnosti Moderna.
7. január.
Vláda SR schválila návrh, podľa ktorého bude môcť Ústredný krízový štáb zasadať online kvôli zhoršenej epidemiologickej situácii. Kvôli kritickej situácii v Nitrianskom kraji bola súkromná nemocnica v Galante reprofilizovaná na tzv. "červenú nemocnicu", nemocnicu na poskytovanie neodkladnej zdravotnej starostlivosti iba pre pacientov s COVID-19. Vytvorených tak bolo 110 lôžok, z toho 10 s umelou pľúcnou ventiláciou a 80 s priamym prívodom kyslíka. Na Slovensko prišla zásielka 2,6 miliónov antigénových testov na koronavírus, ktorú zabezpečilo Ministerstvo hospodárstva SR.
8. január.
Nový variant kmeňa koronavírusu B.1.1.7 bol potvrdený v Nitre.
9. január.
Nový variant kmeňa koronavírusu B.1.1.7 bol potvrdený v Bratislave. Predpokladá, že tento variant vírusu je už rozšírený po celom Slovensku, a teda izolácia jednotlivých regiónov už asi nebude pripadať do úvahy. Minister zdravotníctva Krajčí napísal: „Naše nemocnice čakajú ťažké časy. Čakajú nás reprofilácie lôžkového fondu na infekčný profil na maximum a ďalšie celé červené nemocnice.“
11. január.
Pribudlo 89 obetí a celkový počet obetí na ochorenie COVID-19 prekročil 3 000. V okrese Nitra začal platiť prísnejší zákaz vychádzania, pri ktorom bez potvrdenia o negatívnom antigénnom či PCR teste na COVID-19, ktoré nie je staršie ako sedem dní, nebudú môcť ľudia chodiť do zamestnania, prírody či sprevádzať dieťa do školy. Skončili sa vianočné prázdniny a všetky školy pokračujú s dištančným spôsobom výučby, okrem materských škôlok pre deti zákonných zástupcov z kritickej infraštruktúry a pre deti rodičov, ktorým povaha práce nedovoľuje pracovať z domu.
13. január.
Na Slovensko prišlo vyše 50-tisíc dávok vakcíny od konzercia Pfizer/BioNTech a 5 000 kusov vakcíny proti koronavírusu od Moderny. Výskyt britskej mutácie koronavírusu potvrdil minister zdravotníctva aj v Banskej Bystrici a Trenčíne.
18. január.
Začalo sa očkovanie seniorov, ktorí žijú v domovoch sociálnych služieb.
20. január.
Ministerstvo zdravotníctva upravilo postup očkovania vyhláškou, očkovaciu kampaň tak rozdelilo na 11 fáz a zároveň spustilo 2. fázu, v ktorej sa môžu dať zaočkovať aj osoby staršie ako 85 rokov. Upravený bol aj časový rozostup medzi prvou a druhou dávkou vakcíny, ktorý bol z 3 týždňov predĺžený na 4. Úrad verejného zdravotníctva informoval, že britský variant koronavírusu B1.1.7 bol na Slovensku už 14. novembra 2020.
Marec 2021.
3. marec.
Na Slovensku bol zavedený zákaz nočného vychádzania. Nie je tiež povolené ísť do prírody mimo okresu.
7. marec.
Redukcia vlakových spojov kvôli ochoreniu COVID-19.
8. marec.
Začiatok povinnosti nosenia respirátorov vo vozidlách MHD.
15. marec.
Začiatok povinnosti nosenia respirátorov v interiéroch okrem domácností.
25. marec.
Zákaz nočného vychádzania bol sprísnený, od 20:00 nie je možné športovať a ani ísť do prírody. Je však možné ísť za osobou, ktorá je odkázaná na starostlivosť a na vychádzku so zvieratami.
28. marec.
Začiatok platnosti ďalšej redukcie vlakových spojov ZSSK kvôli pandémii. Oznámená bola len dva dni vopred.
Apríl 2022.
21. apríl.
Koniec povinnosti nosenia respirátorov v interiéroch a vo vozidlách MHD.
December 2022.
Od 31. marca 2020 do 16. decembra 2022 dosiahol počet obetí koronavírusu na Slovensku na 20 778.
Máj 2023.
15. máj.
Koniec povinnosti nosenia respirátorov v zdravotnických zariadeniach.